Insinööri- ja hoitajaopiskelijat sijoitettiin samaan rakennukseen Itä-Helsingissä, mutta mitään ei tapahtunut: ”Ei tule mitenkään spontaanisti alettua juttelemaan siellä”

Metropolian uudella Myllypuron kampuksella opiskellaan selvästi naisvaltaista sosiaali- ja terveysalaa ja miesvaltaista rakennusalaa.

Helsingin Myllypuron uudessa korkeakoulurakennuksessa on opiskeltu nyt tammikuusta lähtien. Samoissa tiloissa opiskelevat tulevat rakennusalan ja sosiaali- ja terveysalan ammattilaiset.

Viime vuoden joulukuussa ennen yhdistymistä opiskelijoilla oli yhteiset Raksa <3 sote -juhlat. Niiden tarkoituksena oli, että opiskelijat näkevät, ketä uudelle yhteiselle kampukselle on muuttamassa, Myllypuron rakennusalan opiskelijoiden (Myro ry) puheenjohtaja Toni Kehusmaa sanoo.